Platón a jeho študenti
**Platonická láska** (lat. amor platonicus; slovo platonický je odvodené od mena Platón) je v psychológii, filozofii a bežnej komunikácii láska bez zmyselnosti, t. j. bez sexu (fyzickej intimity) a/alebo sexuálnych pocitov , teda vzťah čisto duchovný či duchovno-duševný. Výraz láska v prvej vete tohto odseku môže byť vhodné nahradiť výrazmi vzťah, láskavý vzťah, náklonnosť, kamarátstvo a podobne, pretože intenzita citu je v tejto súvislosti vec názoru. 

Vo filozofii a literatúre má výraz platonická láska aj iné významy, pozri platonická láska.

Vznik slovného spojenia
-----------------------

Použitie slovného spojenia platonická láska v modernom význame láska bez zmyselnosti sa vo svete prvýkrát vyskytlo v období renesancie. Napríklad v 15. storočí použil florentínsky učenec Marsilio Ficino termín *amor platonicus* ako synonymum pre *amor socraticus*, ktorým označil lásku medzi Sokratom a jeho žiakmi (mužského pohlavia).. V angličtine sa spojenie prvýkrát vyskytlo v 17. storočí a v nemčine v 18. storočí .

Láska podľa Platóna
-------------------

Platón sám výraz láska (eros) používal v inom význame než vo význame, ktorý dnes má spojenie platonická láska. Z obsahového hľadiska láskou vo svojom diele *Hostina* myslel silu duše snažiacu sa dosiahnuť filozofické poznanie; tento pojem zahŕňa aj sex vo vzťahu dvoch ľudí. Z hľadiska toho, ktoré pohlavie najviac spomína v súvislosti s láskou, je Platónovo dielo Hostina bibliou homosexuality. "*Iba tí mladí ľudia, ktorí sa telom i dušou upísali láske k mužom, stanú sa pozdejšie štátnikmi*". Napriek tomu "Hostina" priniesla Platónovi povesť apoštola čistej "platonickej lásky", ktorá sa zrieka zmyselných rozkoší. Platón v "Hostine" odlišuje "nebeskú" lásku, spočívajúcu v súlade duší a v príťažlivosti ducha, od lásky "nízkej", ktorej ide iba o telesné uspokojenie. Nebeská láska pritom podľa Platóna môže existovať iba medzi mužmi. Bližšie o pojme láska u Platóna pozri v článku eros (filozofia).

Referencie
----------

1. ↑  Krátky slovník slovenského jazyka, Slovník slovenského jazyka; platonický. In: *Malá československá encyklopedie* IV M-Pol. 1. vyd. Praha: Academia, 1986. s. 915.; *Veľký slovník cudzích slov* 2000 (tu je definícia upresnená ako "bez vedomého primiešania zmyselnosti"); Encylopaedia Britannica 11th ed. (1911); The Penguin Dictionary of Psychology; Chambers 21st Century Dictionary; Chambers Dictionary of Eponyms; Collins English Dictionary ("láska bez fyzickej túžby"); The New Dictionary of Cultural Literacy, Houghton Mifflin ("vzťah, v ktorom sa ľudia ...vzdajú fyzickej intimity");Duden - Herkunftswörterbuch. Etymologie der deutschen Sprache; Brockhaus Enzyklopädie in 30 Bänden
2. ↑  The New Dictionary of Cultural Literacy, Houghton Mifflin; The Cambridge Dictionary of Philosophy ("úplne bez fyzickej príťažlivosti alebo fyzického vyjadrenia"); Duden - Herkunftswörterbuch. Etymologie der deutschen Sprache; Brockhaus Enzyklopädie in 30 Bänden
3. ↑  The Penguin Dictionary of Psychology; Brewer's Dictionary of Phrase and Fable (17th ed);The Cambridge Dictionary of Philosophy
4. ↑  Online Etymology Dictionary
5. ↑  Encylopaedie Britannica 11th ed. (1911)
6. ↑  Encylopaedie Britannica 11th ed. (1911); Online Etymology Dictionary; Duden - Herkunftswörterbuch. Etymologie der deutschen Sprache
7. ↑  Brockhaus Enzyklopädie in 20 Bänden; Ottuv slovník naučný; The Bloomsbury Dictionary of English Literature; Encyclopaedia Britannica 11th ed.
8. ↑  Platón Hostina, XVI
9. ↑  Morus: *Světové dějiny sexuality*. Naše vojsko : Praha, 1992. - s. 44

Pozri aj
--------

* láska
* romantika
* medziľudská príťažlivosť
* sexuálna abstinencia
* asexualita

Externé odkazy
--------------

* T. Gould: *Platonic Love*. New York: The Free Press, 1963
* Psychoanalytic Electronic publishing anglicky
* Rozhovor s Jean-Francois Perreault - z pohľadu internetových vzťahov Archivované 2009-02-17 na Wayback Machine anglicky
* Muži a ženy môžu byť priateľmi? - psychologytoday.com anglicky